Skok ná dubbelmoord op Albertinia-meisiesJacorine Vaaltyn (9) en Sharon Arries (10) (Foto: Facebook) Die liggame van twee jong meisies wat Woensdagaand spoorloos verdwyn het, is Donderdag by ’n huis op Albertinia in die Wes-Kaap gevind. Volgens ’n nadoodse ondersoek is albei versmoor. Die meisies is geïdentifiseer as Jacorine Vaaltyn (9) en Sharon Arries (10). Volgens sers. Christopher Spies, polisiewoordvoerder, dui die voorlopige ondersoek daarop dat die meisies Woensdagaand die laaste keer lewend gesien is. Hulle het na bewering nie by die huis geslaap nie en een van die kinders se voogde het hulle die volgende oggend omstreeks 08:00 (Donderdag) as vermis aangemeld. Die polisie het met die hulp van inwoners van Albertinia ’n soektog na die meisies van stapel gestuur. “Die polisie het omstreeks 18:30 gereageer op ŉ berig dat gemeenskapslede besig was om ŉ inwoner by sy huis in Jan Fiskaalstraat op Albertinia te konfronteer,” sê Spies. “Met die polisie se aankoms het die inwoner reeds te voet gevlug, waarna hulle die liggame van die twee meisies by sy huis ontdek het.” Die meisies se liggame was in lappe toegedraai. Die een is onder ’n bed en die ander in ’n blou houer in die agterplaas gevind. “Die nadoodse ondersoek toon dat die oorsaak van die meisies se dood versmoring is. Geen sigbare tekens van enige seksuele aktiwiteite kon gevind word nie.” Die polisie in Albertinia het twee sake van moord aanhangig gemaak. “’n Volskaalse soektog is aan die gang in ŉ poging om die persoon van belang, ŉ 53-jarige man wat aan die polisie bekend is, op te spoor.” Die ondersoek na die dubbelmoord word gelei deur spesialisspeurders verbonde aan die polisie se eenheid vir gesinsgeweld, kinderbeskerming en seksuele misdrywe (FCS) op Mosselbaai. “Enigiemand met inligting wat tot die verdagte se inhegtenisneming kan lei, kan die ondersoekbeampte, AO Allistair Rezant by 082 234 3557 of sers. Granville Josephs by 082 522 1058 kontak.”